﻿118 MOLDOSCOPIE, 2011, nr.2 (LIII) VALORI POLITICE EUROPENE: DETERMINARE DE CONCEPT Ion SANDU Republica Moldova, Chişinău, Universitatea de Stat din Moldova, Facultatea Relaţii Internaţionale, Ştiinţe Politice şi Administrative, Catedra Ştiinţe Politice Doctor în istorie, profesor Rodica RUSU Republica Moldova, Chişinău, Academia de Administrare Publică de pe lîngă Preşedintele Republicii Moldova Doctor în ştiinţe politice, lector superior This study is devoted to theoretical and conceptual study of European political values. It is analyzed the interconnection between culture and political power. In social and political practice the values are key milestones in shaping of political action. According to political axiology, the value is defined as a social relation expressing appreciation of facts given to the needs and ideals of human community. Socio-political and moral values plays an important role in the political process. The main European values are: unity, equality, freedom, rule of law, preservation of national traditions, tolerance and pluralism. European values are found largely in the general human values and are taken by the Republic of Moldova who aspires to become a truly European state where the values are perceived and treated in the fullest sense of the word values. Considerăm că pentru o comprehensiune complexă şi o reliefare a relevanţei conceptului de valoare politică este necesar de abordat conexiunea dintre cultură şi putere politică Concepţiile funcţionaliste, structuraliste, semiotice şi în ultimele decenii abordările comunicaţionale şi cele postmoderniste au subliniat interferenţa dintre caracterul simbolic al culturii şi anumite componente ale sistemului politic. Relaţia dintre cultură şi sfera politică a societăţii este una extrem de complexă, în care putem vorbi atît de dimensiunile politice ale culturii, cît şi de impactul decisiv pe care valorile şi structurile culturale le au asupra mecanismelor de legitimare politică, asupra ideilor şi comportamentelor politice ale grupurilor sociale. Sociologia politică a preluat o serie de concepte şi abordări specifice teoriei culturii pentru a explica dependenţa conduitelor politice de sistemul de valori, atitudini şi reprezentări culturale, modul în care matricea culturală şi mentalităţile dominante din cuprinsul unei societăţi îşi transmit influenţele asupra instituţiilor şi relaţiilor politice. Relaţia dintre sistemul politic şi cel MOLDOSCOPIE, 2011, nr.2 (LIII) 119 cultural se desfăşoară pe mai multe niveluri. "Un sistemul cultural determinat este cel care formează atitudinile cetăţenilor, aşteptările lor faţă de stat, mecanismele de interiorizare a valorilor civice...Orice discurs al Puterii vehiculează simboluri, mobilizează credinţe, propune obiective care trebuie să se insereze în mediul cultural" [3, 14]. Lumea contemporană a reevaluat însemnătatea culturii ca factor al dezvoltării sociale, iar legătura dintre cultură şi sfera puterii politice a fost cercetată în mod deosebit în ultimile decenii. Sistemul politic îşi are corespondenţe în sistemul cultural al societăţii. Este o relaţie complexă în care descoperim condiţionări reciproce sau structuri analogice. Cultura organizează valorile pe care le respectă şi le urmăresc oamenii în viaţă, iar puterea politică se sprijină pe acest set de valori pentru a orienta acţiunea socială, pentru a acţiona asupra societăţii. Între componentele unei societăţi – sistemul politic, sistemul economic, sistemul social, sistemul cultural – există relaţii variate. Unii teoreticienii au considerat cultura ca o sursă generativă a puterii politice, precum A. Gramsci, o expresie a puterii sau un instrument al acesteia, o sursă de schimbare a puterii etc. Gramsci considera că hegemonia politică a unei clase se întemeiază pe hegemonia ei culturală. Astfel, burghezia şi-a impus valorile sale în spaţiul vieţii sociale, dobândind astfel treptat şi puterea politică. Mulţi teoreticieni menţionează că puterea politică reală se realizează prin – şi se sprijină pe –cultură. Concluzia lor este aceea că o putere politică fără suport cultural nu durează. Raporturile dintre cultură şi spaţiul puterii sunt mai degrabă raporturi de corespondenţă, iar uneori de tensiune. Opţiunile puterii politice sunt adeseori orientate valoric de anumite modele culturale, de ponderea unor valori impuse în spaţiul cultural. De mare însemnătate este raportul dintre schimbare politică şi schimbare culturală, dintre noile valori politice şi structurile culturale. Există o fundaţie culturală şi mentală a societăţilor de care structurile politice trebuie să ţină seama. În dezvoltarea contemporană, indicatorii culturali, noneconomici, au o relevanţă deosebită, pentru a caracteriza calitatea vieţii, dezvoltarea echilibrată, pentru a măsura efectele sociale şi umane ale transformărilor politice. Starea învăţământului, a educaţiei, a sistemului mediatic şi informaţional reprezintă indicatori importanţi privind potenţialul de dezvoltare a unei societăţi. Mulţi teoreticieni consideră că liniile de cauzalitate socială sunt mijlocite de cultură, de valorile pe care le preţuieşte omul, de competenţele şi aspiraţiile sale. Dezvoltarea este văzută astfel ca un proces complex ce implică aspecte economice, sociale, culturale şi politice. Valorile interiorizate sunt decisive. Cultura politică exprimă modul în care cetăţenii şi populaţia în ansamblu se raportează la instituţiile politice şi la opţiunile sistemului politic. 120 MOLDOSCOPIE, 2011, nr.2 (LIII) E necesar să amintim că relaţ ia dintre cele două aspecte ale valorii (obiectiv/subiectiv) reprezintă problema fundamentală a oricărei axiologii sau teorii a culturii, cristalizată în următoarele întrebări: “sunt obiectele valori pentru că subiectul le valorizează, sau subiectul le valorizează pentru că ele sunt valori?; posedă obiectele valoare pentru că noi le dorim sau noi le dorim pentru că ele posedă intrinsec valoare?” [7, 76]. Axiologia stabileşte unele elementele definitorii ale valorilor, şi anume:  valoarea presupune un raport între un obiect (obiect fizic, unealtă, bun material, o operă spirituală, o idee, un gest, un comportament etc.) şi un subiect care preţuieşte obiectul respectiv;  nu există valoare decât pentru un subiect determinat (individual sau colectiv), situat totdeauna într-un anumit context cultural, social şi istoric;  subiectul apreciază calităţile obiectului în funcţie de capacitatea acestui obiect de a-i statisface o seamă de trebuinţe, idealuri, aspiraţii;  valorile se caracterizează prin polaritate (adevăr/fals, bine/rău, util/inutil, frumos/urât, sacru/profan etc.) şi prin ierarhie, în funcţie de gradul realizării lor (între drept şi nedrept, adevăr şi eroare, frumos şi urât, bine şi rău etc. există situaţii intermediare) şi în funcţie de importanţa lor pentru o comunitate dată;  valorile se întruchipează în bunuri, care sunt însuş ite de indivizi pentru că le satisfac anumite nevoi, dar valorile au mereu şi sensul de idealuri şi aspiraţii; valorile subliniază contrastul dintre starea de fapt şi cea de drept, dintre realitate şi dorinţele şi aspiraţiile noastre, dintre ceea ce este şi ceea ce trebuie să fie (în funcţie de un ideal);  valorile pot fi deosebite după domeniul lor (morale, religioase, politice, ştiinţifice, estetice, etc.), după natura lor (valori materiale, valori spirituale, valori sociale sau valori personale etc.), după funcţia lor (valori-mijloc, valori- scop), precum şi după alte criterii, cum ar fi semnificaţia, aria de răspîndire sau durabilitatea lor (valori general-umane, valori universale, valori naţionale, valori perene (“clasice”) sau valori ce au doar o recunoaştere conjuncturală, valori dominante sau secundare, etc.);  valorile sunt concomitent autonome şi solidare în tabloul axiologic al unei epoci sau al unei culturi determinate; păstrîndu-şi diversitatea şi autonomia, valorile formează configuraţii structurale şi istorice, se integrează funcţional într-un sistem de valori, iar societăţile, grupurile umane şi culturile îşi definesc identitatea prin această configuraţie originală a sistemelor de valori;  valorile sunt transmise prin mecanismele educaţiei şi ale socializării, fiind asimilate şi interiorizate de indivizi; ele dobîndesc astfel un caracter normativ şi intră în structura mentalităţilor şi a convingerilor noastre, de unde acţionează ca repere şi criterii de orientare a comportamentelor şi acţiunilor; MOLDOSCOPIE, 2011, nr.2 (LIII) 121  criteriile de apreciere a valorilor sunt elaborate la nivel social, au o anumită stabilitate istorică, dar se caracterizează şi prin istoricitate şi relativitate; aceste criterii se schimbă de la o epocă la alta, diferă de la un grup social la altul, iar în actul concret de valorizare ele se individualizează în funcţie de datele specifice ale unei personalităţi. Sistematizând trăsăturile distinctive ale valorii, L. Grunberg defineşte valoarea “ca acea relaţie între subiect şi obiect în care, prin polaritate şi ierarhie, se exprimă preţuirea acordată (de o persoană sau de o colectivitate umană) unor însuşiri sau fapte (naturale, sociale, psihologice), în virtutea capacităţii acestora de a satisface trebuinţe, necesităţi, dorinţe, aspiraţii umane, istoriceşte condiţionate de practica socială. Valoarea este relaţia socială în care se exprimă preţuirea acordată unor obiecte sau fapte, în virtutea unei corespondeţe – istoriceşte determinate de mediul socio-cultural – a însuşirilor lor cu trebuinţele unei comunităţi umane şi idealurile generate de acestea” [7, 80]. M. Rokeach se referă la sistemul de valori, propunînd o teorie cu privire la valori şi la modul în care acestea se constituie într-un sistem. Autorul defineşte valoarea ca pe o „credinţă de durată că o anumită cale sau un scop al existenţei sunt de preferat, din punct de vedere social sau personal, faţă de o cale sau un scop opuse” [8, 5]. Valorile nu există disparat, ci sunt înglobate în cadrul unui sistem de valori, care reprezintă o organizare de durată a credinţelor cu privire la scopurile existenţei şi la modurile considerate dezirabile de atingere a acestora. În cadrul sistemului, fiecare valoare este orientată prioritar în funcţie de celelalte valori, astfel că la un anumit moment dat o anumită valoare poate să fie prioritară. Schimbarea valorilor presupune reordonarea priorităţilor în cadrul sistemului valoric individual. Astfel că, sistemul de valori este „suficient de stabil ca să reflecte personalitatea individului”, însă şi „suficient de instabil ca să permită rearanjări ale priorităţilor valorice, ca rezultat al schimbărilor survenite în cultură, societate, experienţă personală” [8, 11]. Această stabilitate crescută a sistemului de valori a individului se traduce în plan social prin persistenţa ridicată a orientărilor valorice, împărtăşite la un moment dat de către membrii societăţii. Astfel că, după cum arată Inglehart, schimbarea valorică la nivelul unei societăţi apare atunci când cohortele tinere încep să înlocuiască în populaţie pe cele vârstnice. Practic, la nivel social, schimbarea valorică se produce mai degrabă prin înlocuirea generaţiilor vârstnice cu cele mai tinere, decât prin modificarea valorilor pe care le împărtăşesc indivizii [6]. Valorile sunt realităţi latente, ascunse, neobservabile, imposibil de măsurat direct. Ele există undeva, în interiorul fiinţei umane, manifestându-se prin atitudini diverse, în funcţie de gradul lor de generalitate. Şovinismul, credinţa religioasă sau liberalismul, spre exemplu, reprezintă orientări complexe, care se 122 MOLDOSCOPIE, 2011, nr.2 (LIII) manifestă în împrejurări multiple, fie determinând în mod fundamental comportamente, fie doar nuanţîndu-le. În disciplinele socio-umane, accepţiunea cea mai frecventă a valorii este aceea de principii generale şi abstracte despre ceea ce este important şi de preţuit în viaţă, despre cum trebuie oamenii să se comporte şi să aprecieze (în termeni de bun/rău, drept/nedrept, urît/frumos etc.) situaţiile, evenimentele, persoanele precum şi obiectele naturale şi sociale. Astfel de principii sunt bunătatea, adevărul, dreptatea, frumuseţea, libertatea, cooperarea, competiţia, realizarea de sine. O atare definiţie are un caracter orientativ, este importantă dezvăluirea analitică a notelor fundamentale ale conceptului valoare şi surprinderea relaţiei cu alte concepte apropiate. Ne referim atât la valorile sociale (ca elemente principale ale contextului sociocultural) cât şi la varianta lor interiorizată la nivel de personalitate. Notele fundamentale ale conceptului de valoare sunt : generalitate şi centralitate în universul spiritual simbolic al societăţii şi în structura personalităţii umane, standarde, (criterii evaluative) ale acţiunilor umane, vectori motivaţionali care determina şi orientează acţiunea, accentuatul lor caracter conştient, deliberat în sensul de adeziune “la ceea ce este de dorit”. Cele mai importante concepte cu care se intersectează conceptul de valoare, sunt: atitudinea, norma, idealul, interesul, nevoia şi trăsăturile de personalitate. Faţă de normele sociale, care sunt şi ele standarde ale conduitei, valorile sunt prescrieri mai generale ale modului de comportament, fiind, în acelaşi timp, şi scopuri, stări ultime de atins ale existenţei noastre. Aceeaşi valoare este punct de referinţă pentru mai multe norme particulare. Pe de alta parte, normele sociale, chiar însuşite şi practicate de către individ, îi apar acestuia mult mai exterioare şi impersonale, în timp ce valorile sunt resimţite mai intim ancorate în eu, conform lui Rokeach [8]. Valorile nu pot fi identificate nici cu nevoile, propensiunile şi trebuinţele. Ele apar ca o reprezentare şi distilare pe plan cognitiv a nevoilor si, la nivel individual, ca o sinteza a trebuinţelor personale cu cele grupal-societale. Eul simte de multe ori tendinţa de a nega, de a nu recunoaşte anumite propensiuni; valorile însă nu sunt niciodată negate de eu. În ceea ce priveşte raportul valoare-atitudine, dintr-o perspectivă preponderent macrosocioculturală, valorile ne apar ca date obiective, supraindividuale, ca fapte sociale în expresie durkheimiană. În acest fel putem vorbi îndreptăţit despre atitudinea faţă de valoare, aşa cum vorbim despre atitudinea faţă de şcoală, faţă de părinţi, faţă de Biserică sau faţă de alte componente ale mediului înconjurător. Astfel încît diferenţa noţională dintre valoare şi atitudine este clară, prima reprezentînd obiectul atitudinii, iar cea de-a doua reacţiile, poziţiile indivizilor. Acesta este însă doar un nivel al relaţiei dintre valori şi atitudini. Dacă privim valorile ca principii despre dezirabil MOLDOSCOPIE, 2011, nr.2 (LIII) 123 interiorizate, încapsulate în structura personalităţii, atunci distanţa dintre subiectiv (reacţie atitudinală) şi exterior(valoare obiectivă) dispare, delimitarea atitudine / valoare (interiorizată) devenind mai greu de realizat. În concepţia lui M.Rokeach, diferenţele ar decurge în primul rând din faptul că o atitudine se referă la un complex de convingeri faţă de un obiect sau o situaţie specifică, pe când o valoare se referă la o singură convingere, însă una de mare generalitate, transgresînd situaţii şi obiecte particulare: valorile, ca principii fundamentale despre moduri de comportament sau scopuri ultime ale existenţei, sunt la nivelul individului de ordinul zecilor, iar atitudinile – de ordinul sutelor sau chiar al miilor. Valorile ocupă, apoi, un loc mai central în configuraţia personalităţii umane şi ghidează deopotrivă atitudinile, judecăţile şi acţiunile umane, într-un anume sens, valorile se exprimă în atitudini. Atitudinile apar astfel ca fiind instrumentele, faţă de valori. Unii cercetători consideră ca trebuie să vorbim nu despre valori politice, dar despre locul şi rolul valorilor în politica practică. Acest argument este în contextul corelaţiei moralei şi politicii. Prin urmare, valorile în activitatea politică se identifică cu cele morale, care stau la baza acţiunilor oamenilor politici. Fiecare proces politic se caracterizează prin preferinţele sale. Statul de drept despre care vorbim foarte mult, dar care în realitate nu există, el este un ideal realizat în diferite comunităţi umane diferit în dependenţă de anumite condiţii, relaţii şi acţiuni, instituţii sociale şi politice existente. Valorile politice stabilesc baza acţiunilor subiecţilor politici, servesc drept fundamentare a acţiunilor întreprinse. Spre exemplu programul unui partid politic este doar un ideal spre care acesta vrea să-l atingă prin obţinerea puterii. În această ordine de idei, ansamblul valorilor politice reprezintă o totalitate a valorilor unui grup social ca o formă de organizată a societăţii. În acest context, apare problema armonizării valorilor politice ale grupurilor sociale şi a societăţii la general. În acest mod, valorile politice sunt ideile necesităţilor politice care exprimă interrelaţiile indivizilor, a grupurilor sociale, claselor. Valori politice sunt valori determinate de funcţiunile constitutive şi regulative ale vieţii sociale. Ele se referă la stat, la cetate ca unitate socială, deci la formele de organizare a vieţii în comun, a vieţii sociale. Trecînd de la formele de comunitate, de la congregaţiile genetice bazate pe descendenţa şi pe legatura sîngelui, de la grupările întemeiate pe obicei, nu lege, la societatea propriu-zisă constituită pe baza legii, statul apare ca o valoare superioară politică. Aristotel considera casa (familia) ca prima valoare politică; iar statul ca scopul şi punctul final al evoluţiei politice. În antichitatea grecească, statul era cetatea. Cetatea era valoarea supremă, individul fiind supus în mod absolut 124 MOLDOSCOPIE, 2011, nr.2 (LIII) autorităţii statului. Noţiunea de stat s-a impus şi s-a lărgit din ce în ce mai mult, devenind ceea ce este acum. W.Bruno, M. Stirner au considerat statul ca o forţă exterioară, care constrînge pe indivizi, împiedicînd libertatea conştiinţei, autonomiei şi cultura proprie. Spencer vede disproporţia dintre interesele statului şi ale individului şi de aceea proclamă contradicţia între stat şi individ. Kant, deşi a conceput statul ca ceva mai presus de indivizi, a rămas totuşi un personalist, deoarece el considera statul numai ca mijloc pentru moralitatea indivizilor. El a subordonat pe om umanităţii, fiind un reprezentant al universalismului abstract. Hegel afirma ca realitatea individuală este dezvoltată prin stat, care reprezintă o formă adecvată a spiritului absolut. Spinoza afirma că statul este un rezultat al stării de luptă, al forţei. Statul trebuie să prescrie regulile vieţii comune, să dicteze legi şi oamenii să se supună legii. În practica social-politică valorile reprezintă repere esenţiale în orientarea acţiunilor politice. Conform axiologiei politice, valoarea se defineşte drept o relaţie socială în care se exprimă preţuirea acordată unor fapte cu trebuinţele şi idealurile unei comunităţi umane .Valorile social-politice şi cele morale ocupă un rol important în procesul politic. Corelaţia dintre ele are loc la următoarele niveluri: valorile morale influenţează valorile social-politice. De exemplu, binele ca valoare morală stă la baza valorilor politice; dreptatea, la rîndul ei, influenţează formarea culturii politice democratice a individului. Concomitent, aceleaşi valori morale determină cultura politică a individului. Sistemul de valori sau de preferinţe reflectă esenţa problemelor sociale. Valoarea politică este o relaţie socială în care se exprimă preţuirea acordată unor fapte sociale (politice) în virtutea corespondenţei însuşirilor lor cu trebuinţele sociale ale unei comunităţi umane şi cu idealurile acesteia. Ca idealuri, valorile joacă rolul de etalon, de cadru de referinţă al activităţii politice, al conţinutului şi sensului vieţii politice, orientînd activitatea şi comportamentul politic al grupurilor sociale şi indivizilor. Interiorizate, valorile se transformă în orientări valorice prin care individul se raportează la multitudinea aspectelor politicului şi la propria sa activitate, valorizîndu-le. Persoana, omul este produsul valorii, dar şi el, la rîndul său creează valori. Asimilarea ideilor şi valorilor democratice are loc într-o periodă istorică destul de lungă. Conştiinţa politică democratică cu o cultură politică adecvată presupune acceptarea unor valori ca respectarea drepturilor şi libertăţilor personalităţii, neacceptarea violenţei în soluţionarea conflictelor, toleranţă, respectarea legilor, responsabilitatea cetăţenilor şi a conducerii pentru acţiunile întreprinse [9, 121-132]. Noţiunile de valori europene şi cetăţenie sau identitate europeană sunt interconectate şi au devenit tot mai importante pe agenda publică în anii 1990, odată cu dezmembrarea marilor entităţi fondate pe criterii ideologice, MOLDOSCOPIE, 2011, nr.2 (LIII) 125 reinventarea democraţiei în statele post-comuniste, presiunile asupra cetăţeniei din partea imigranţilor şi a refugiaţilor, globalizarea economică, erodarea statului-naţiune, agravarea „deficitului democratic“ al instituţiilor democratice şi reducerea progresivă a ratei de participare la alegeri sau la dezbaterile civice [2, 198]. Articolul I-1 din documentul de propunere al Constituţiei Europei menţionează: „Uniunea va fi deschisă tuturor statelor europene care respectă valorile sale şi se angajează să le promoveze împreună” Articolul I-2 din Constituţie evidentiază valorile Uniunii: „Uniunea se bazează pe valorile respectării demnităţii umane, libertăţii, democraţiei, egalităţii, statului de drept şi a respectării drepturilor omului, inclusiv drepturile persoanelor aparţinînd minorităţilor. Aceste valori sunt comune statelor membre într-o societate caracterizată prin pluralism, nediscriminare, toleranţă, justiţie, solidaritate şi egalitate între bărbaţi şi femei”. Uniunea Europeană înseamnă pace, prosperitate şi protecţie – un rezultat datorat respectării valorilor comune ale statelor membre [12]. Modelul Centru–Periferie funcţionează ca impuls generativ al unor astfel de mecanisme de individualizare a valorilor împărtăşite de europeni, atrăgînd o atitudine conformistă sau una de contestare a acestora. Totuşi, mitul Europei unite, nu doar spiritual, ci şi politic, care a fascinat de-a lungul timpului o serie de gînditori, a fost împlinit de proiectul franco-german care a promovat în prim- plan democraţia, toleranţa, nediscriminarea, libertatea, egalitatea, în ipostaza de „drepturi inalienabile“. Făcînd o paralelă cu statul-naţiune, aceste valori se prezintă, asemenea naţiunii, drept un artefact cultural, creat anterior proiectului european, ce au fost „redescoperite“ sau „reinventate“ pentru a fundamenta această nouă entitate politico-economică şi noua sa identitate culturală. Argumentînd în sensul existenţei unor valori la nivel european, Guibernau stabileşte o listă de cinci caracteristici care au influenţat acest proces:  memoria istorică a celor două războaie mondiale;  experienţa imperiilor coloniale;  emergenţa unei culturi politice transnaţionale;  apariţia unor mijloace de contestare ce reclamă o nouă ordine socială;  globalizarea [2, 55]. Pentru clarificarea termenului folosit excesiv şi în sensuri destul de vagi, unii autori au considerat că noţiunea de „valori europene” e utilizată în principal în trei sensuri:  valori fundamentale, de bază, care stau la baza formării Comunităţii Europene. Acestea au o valoare politică, însă sunt suficient de concrete pentru a fi introduse în tratate; 126 MOLDOSCOPIE, 2011, nr.2 (LIII)  diverse poziţ ii ideologice, care apar mai ales în contextul dezbaterii despre identitatea europeană. Acestea se referă mai ales la convingerile individuale şi nu capată decât foarte rar valoare legală;  valorile aflate la baza acquis-ului comunitar în privinţa conceptelor de protecţie a drepturilor omului şi a libertăţilor fundamentale, domnia legii, libertate sau democraţie [11, 256]. Aceste trei tipuri de valori existente la nivelul UE sunt diferite în termeni de observare, monitorizare, control sau grad de consens la nivelul cetăţenilor Uniunii. Chiar şi în privinţa ultimul tip, al principiilor legale comune, nivelul consensului este unul redus. În general, UE este descrisă drept o entitate căreia, la nivel politic, îi lipseşte consensul asupra valorilor, iar din punct de vedere legal, este dominată de o multitudine de actori, nivele şi valori. Aşadar, diversitatea este o caracteristică de bază a Uniunii din punctul de vedere al valorilor iar, de multe ori este, considerată o valoare în sine, care este regăsită în mecanismele de a garanta identităţile naţionale în acelaşi timp cu recunoaşterea unei identităţi europene, dar şi în viziunea policentrică asupra Uniunii. Încă de la formarea sa, Uniunea Europeană a fost supusă oscilaţiei între a fi doar un spaţiu al cooperării economice şi impulsului de transformare într-o entitate politică şi valorică. Discuţia despre normele existente la nivel european a fost dominată însă, chiar ş i înainte de constituirea Comunităţii Europene, de nenumărate discuţii în privinţa valorilor şi a normelor comune. Deşi iniţial a fost bazată strict pe cooperarea în domeniul economic, treptat s-a pus din ce în ce mai mult problema drepturilor politice, a valorilor care fundamentează cooperarea statelor în cadrul Uniunii, a valorilor europene. Care sunt valorile care stau la baza democraţiei europene? Există un concept de cetăţenie europeană? Care sunt drepturile şi responsabilităţile cetăţenilor Uniunii Europene? Unitatea politică ca etapă ulterioară celei economice a presupus cel puţin trei noi elemente: statul supranaţional, personalitatea juridică a Uniunii şi o nouă identitate valorică colectivă. Articolul 6 al Tratatului Uniunii Europene semnat în 1991 la Maastricht afirmă că: “Uniunea este bazată pe principiile libertăţii, democraţiei, respectului pentru drepturile omului şi libertăţile fundamentale, domnia legii, principii care sunt comune toate statelor membre”. Cu atât mai mult în ultimii ani, se rediscută problema valorilor la nivel european. Începând cu Carta Europeană a Drepturilor Fundamentale, schimbările intervenite după 11 Septembrie 2001, şi până la Convenţia Europeană în cadrul căreia s-a redactat proiectul de Tratat Constituţional, este tot mai evidentă încercarea de a defini o serie de valori de bază ale Uniunii Europene şi de a aborda chestiunea construcţiei identitare la nivel supranaţional. MOLDOSCOPIE, 2011, nr.2 (LIII) 127 Într-un timp relativ scurt 27 state membre au trebuit să se alinieze la nişte standarde cunoscute drept valori europene. O valoare europeană este cetăţenia. Toţi membrii UE sunt cetăţeni ai acestui conglomerat. Cetăţenia Europeană a fost definită prin Tratatul asupra Uniunii Europene, la Maastricht, reprezentînd o inovaţie conceptuală majoră. Incluzînd drepturi, obligaţii şi participarea la viaţă politică, cetăţenia europeană vizează consolidarea imaginii şi a identităţii Uniunii europene şi implicarea mai profundă a cetăţeanului în procesul de integrare europeană. O soluţie în acest caz ar fi găsirea unui set de valori care să coincidă şi cu interesul popular, şi cu cel economic şi cu cel politic, acestea fiind adevăratele valori europene. Unificarea europeană, încă de la început, a pus accentul pe anumite principii, uşor de identificat în discursul european la mai multe niveluri: de la limbajul tratatelor, la discursurile reprezentanţii instituţiilor europene sau transpus în politicile promovate de-a lungul timpului. Între acestea, pacea, prosperitatea şi solidaritatea se află la baza construcţiei europene şi formează punctul de pornire al unor politici precum Politica de coeziune sau Politica Externă şi de Securitate Comună. Mai mult decât atît, alte valori des invocate sunt: unitatea, egalitatea, libertatea, statul de drept, păstrarea identităţii şi tradiţiilor naţionale, toleranţa, şi pluralismul. Rămâne însă de discutat modul în care aceste valori sunt cele care motivează deciziile statelor europene sau dacă ele sunt prezente în interacţiunea pe care UE o are cu alte state şi entităţi internaţionale. Charta Europeană a Drepturilor Fundamentale proclamă valori precum protecţia drepturilor şi libertăţilor fundamentale, dreptul la viaţă, libertatea, demnitatea, egalitatea de şanse între femei şi bărbaţi, solidaritate, educaţia, protecţia mediului şi îmbunătăţirea calităţii vieţii, protecţia copiilor [4]. Convenţia privind Viitorul Europei din 2003-2004, prin adoptarea proiectului de Constituţie Europeană, este cea care a continuat procesul de integrare a Chartei Drepturilor Fundamentale în dreptul comunitar, şi prin statuarea valorilor aflate la baza acestui demers. Documentul afirma că: „Uniunea se întemeiază pe valorile respectării demnităţii umane, libertăţii, democraţiei, egalităţii, statului de drept şi a respectării drepturilor omului, inclusiv drepturile persoanelor aparţinând minorităţilor. Aceste valori sunt comune statelor membre într-o societate caracterizată prin pluralism, nediscriminare, toleranţă, justiţie, solidaritate şi egalitate între bărbaţi şi femei". Principalele părţi pozitive ale acestui proiect au fost simplificarea procesului decizional la nivelul UE, formularea clară şi comprehensivă a drepturilor omului pe teritoriul UE, şi facilitarea procesului de luare a deciziilor în actuala organizaţie de 27 de State Membre. 128 MOLDOSCOPIE, 2011, nr.2 (LIII) Tratatul de la Lisabona menţine accentul pus pe apărarea drepturilor fundamentale şi, odată cu intrarea în vigoare a acestui document, Charta Europeană a Drepturilor Fundamentale va deveni obligatorie pentru statele membre UE. Totodată, a fost, de asemenea, inclus un protocol în care se precizează că documentul ratificat nu va crea noi drepturi sociale şi sindicale, deşi sunt incluse principii referitoare la echitatea pe piaţa muncii sau dreptul la sănătatea muncii sau instruire. Valorile europene sunt considerate drept fundament al democraţiei participative. A.Agh susţine că de fapt, există două valori democratice fundamentale care stau ca piloni ai întregului sistem de valori democratice: concurenţă şi participare [1]. Aceste valori de bază au fost formulate cel mai semnificativ în lucrările lui R. Dahl: concurenţa elitelor cît şi participarea activă a întregii populaţii în procesul politic. Deşi semnală m o distincţie între democraţiile reprezentative directe şi indirecte, aceste valori sunt cerinţe fundamentale ale tuturor instituţiilor statale democratice [5, 7]. Participarea şi concurenţa ca valorile democratice fundamentale s-au materializat în constituţiile şi instituţiile europene. Nu există un decalaj major, între valorile declarate democratice ale constituţiilor şi realităţile socio-politice din aceste ţări. Acest fapt merită o atenţie specială şi un studiu atent, deoarece eliminarea acestui decalaj va decide soarta democraţiilor tinere din Europa de Centru şi de Sud. Remarcăm că este mult mai uşor de a schimba instituţiile decît minţile oamenilor şi comportamentele lor; dar chiar şi schimbările instituţionale au condus la numeroase dificultăţi, iar diferenţa dintre valorile democratice, al constituţiilor şi realităţile socio-politice a fost foarte mare în primii ani de democratizare. Constituţiile atribuie întregul set de valori competitive şi participative pentru ţările din Europa Centrală şi de Sud, dar instituţiile reale le întruchipează doar parţial şi controversat, încălcînd fie principiul concurenţei sau cel al participării, şi de foarte multe ori ambele. C. Tărcăoanu susţine că odată cu aderarea României la Uniunea Europeană au aparut noi oportunităţi în ceea ce priveşte valorile europene şi, implicit, promovarea acestora. Tinerii sunt deschişi spre tot ceea ce este nou, dornici de a experimenta tot felul de inovaţii, şi astfel vor avea un rol foarte important în promovarea valorilor europene, inclusiv a dialogului intercultural [10]. Autoarea prezintă drept exemplu de valoare europeană educaţia interculturală, definită ca o perspectivă sau ca o abordare care recunoaşte interdependenţele sau interacţiunile sociale, culturale şi economice ale grupurilor etno-culturale dintr-o ţară. Scopul educaţiei interculturale constă în creşterea eficienţei relaţiilor interculturale, mărirea gradului de deschidere, de toleranţă, de acceptare a celuilalt, care este diferit, altfel spus, diversitate în unitate şi unitate în diversitate. MOLDOSCOPIE, 2011, nr.2 (LIII) 129 În contextul urmării realizării vectorului de integrare europeană şi acceptării discursurilor europene în societatea moldovenească considerăm că tinerii trebuie să conştientizeze rolul lor în promovarea valorilor pozitive. Totodată, acestora le revine un rol considerabil în conservarea valorilor autohtone şi în păstrarea specificului naţional într-o lume caracterizată prin diversitate şi globalizare. Valorile europene se regăsesc în mare parte în cadrul valorilor general-umane şi sunt preluate de către Republica Moldova care aspiră să devină cu adevărat un stat european unde valorile sunt percepute şi considerate valori în deplinul sens al cuvîntului. Bibliografie 1. Agh A. Basic Democratic Values and Political Realities in East Central Europe. www.friends-partners.org/.../agh.html 2. Bîrzea C. Cetăţenia europeană. Politeia. – Bucureşti, SNSPA, 2005 3. Braud Ph. La science politique. - Paris, PUF, 1992. 4. Charta Europeană a Drepturilor Fundamentale http://eur-lex.europa.eu/ LexUriServ/LexUriServ.do?uri=OJ:C:2007:303:0001:0016:ro:PDF 5. Dahl R. Polyarchy, Participation and Opposition. - Yale U.P., 1971. 6. Inglehart R. Global Trends: A Glimpse Ahead Globalization and Post- modern Values http://muse.jhu.edu/journals/washington_quarterly/v023/23. 1inglehart.html 7. Grunberg L. The Mystery of values: Studies in Axiology. - Amsterdam, Rodopi, 2000. 8. Rokeach M. The Nature of Human Values. - New York, The Free Press, London, Collier Macmillan Publishers, 1973. 9. Sandu I., Sandu R. Renovarea valorilor ideologice în conştiinţa politică a societăţii de tranziţie. // MOLDOSCOPIE (Probleme de analiză politică). Partea XXII. - Chişinău, CEP USM, 2003, p.121-132. 10. Tărcăoanu C. Rolul tinerilor in promovarea valorilor europene – dialo- gul intercultural. www.aepado.ro/revista/pdf/rs.pdf 11. Toggernburg G. The Debate on European Values and the Case of Cultu- ral Diversity. // European Journal of Social Theory, May, 2008, vol.11 no.2. p.257-274. 12. www.europa.eu.int Prezentat la redacţie la 16 mai 2011